Na temelju članka 18. stavka 1. Zakona o komasaciji poljoprivrednog zemljišta (»Narodne novine«, broj 46/2022) u skladu s Programom komasacije poljoprivrednog zemljišta za razdoblje do 2026. godine (»Narodne novine«, broj 140/2022), te člankom 4. stavkom 2. i 3. Pravilnika o postupku i mjerilima objave javnog poziva za provođenje komasacije te mjerilima za odabir određenog područja prema javnom pozivu (»Narodne novine«, broj 133/2022), Ministarstvo poljoprivrede u otvorenom postupku objavljuje

**JAVNI POZIV**

**ZA PROVOĐENJE KOMASACIJE NA ODREĐENOM PODRUČJU U SKLADU S PROGRAMOM** KOMASACIJE POLJOPRIVREDNOG ZEMLJIŠTA

ZA RAZDOBLJE DO 2026. GODINE

Ministarstvo poljoprivrede poziva jedinice lokalne samouprave odnosno Grad Zagreb da se u skladu s ovim Javnim pozivom prijave za provođenje komasacije iz dostupnih financijskih sredstava prema Programu komasacije poljoprivrednog zemljišta za razdoblje do 2026. godine u skladu s usvojenim Nacionalnim planom za oporavak i otpornost 2021. – 2026. kroz reformsku mjeru C1.5 R2 „Unaprjeđenje sustava za restrukturiranje poljoprivrednog zemljišta i komasaciju“

1. **UVOD, SVRHA I CILJ**

Pojmovi propisani člankom 6. Zakona o komasaciji poljoprivrednog zemljišta (»Narodne novine«, broj 46/2022 – u daljnjem tekstu: Zakon) imaju jednako značenje u ovom Javnom pozivu te aktima koji se donose na temelju njega, pri čemu se izrazi koji se koriste u ovome Javnom pozivu, a imaju rodno značenje odnose jednako na muški i ženski rod.

Svrha Programa komasacije poljoprivrednog zemljišta za razdoblje do 2026. godine (»Narodne novine«, broj 140/2022) (u daljnjem tekstu: Program) je financiranje provođenja komasacije poljoprivrednog zemljišta na određenom području koje je odabrano kao komasacijsko područje.

Cilj provedbe komasacije poljoprivrednog zemljišta na komasacijskom području u skladu s Programom je omogućiti ekonomičnije iskorištavanje poljoprivrednog zemljišta uz povoljnije uvjete za povećanje poljoprivredne proizvodnje i ruralni razvoj, i to osnivanjem većih i pravilnijih katastarskih čestica, izgradnjom poljoprivrednih putova, vodnih građevina za melioracije te izvođenjem i drugih radova na uređenju zemljišta namijenjenog poljoprivredi, uz očuvanje obilježja krajobraza, a čime se ostvaruje veća dodana vrijednost u poljoprivrednoj proizvodnji, stavljanje u funkciju zapuštenog poljoprivrednog zemljišta, pri čemu se ostvaruje značajan utjecaj na razvoj i unaprjeđenje ruralnih prostora.

1. **PREDMET JAVNOG POZIVA**
	1. Predmet Javnog poziva je prikupljanjeprijava jedinica lokalne samouprave odnosno Grada Zagreb za područje poljoprivrednog zemljišta koje prijavljuju za provođenje komasacije iz dostupnih financijskih sredstava prema Programu, radi odabira određenih područja kao komasacijskih područja s određenom površinom zemljišta na kojima će se provoditi komasacija.
	2. Predmet Javnog poziva je prikupljanjeprijava jedinica lokalne samouprave odnosno Grada Zagreb za prioritetno područje komasacije iz točke 5., podtočke 5.1 Programa koje prijavljuju za provođenje komasacije iz dostupnih financijskih sredstava prema Programu, radi odabira određenih područja kao komasacijskih područja s određenom površinom zemljišta na kojima će se provoditi komasacija.
2. **PRIHVATLJIVI PRIJAVITELJI**

Prihvatljivi prijavitelji na Javni poziv su jedinice lokalne samouprave odnosno Grad Zagreb prema Zakonu o lokalnoj i područnoj (regionalnoj) samoupravi (»Narodne novine«, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.).

Prijavitelj može podnijeti najviše jednu prijavu na ovaj Javni poziv, a koja može obuhvaćati jedno ili više određenih područja poljoprivrednog zemljišta prihvatljivih za komasaciju, koje je dio poljoprivrednog zemljišta ili ukupno poljoprivredno zemljište jedne ili više katastarskih općina, pri čemu zemljište iz prijave može biti na području više jedinica lokalne samouprave ili Grada Zagreba uz uvjet da se više od 50 % istog zemljišta nalazi na području podnositelja prijave.

1. **PRIHVATLJIVE AKTIVNOSTI**
	1. Prihvatljive aktivnosti u vezi s administrativnim pokretanjem i provođenjem postupka komasacije te izradom dokumentacije, i to:
* izrada nove geodetske osnove za komasacijsko područje (Lidar) (geodetska osnova)
* provođenje katastarske izmjere na komasacijskom području (katastarski plan po stanju nakon katastarske izmjere)
* izrada detaljne pedološke karte za komasacijsko područje (Pedološka osnova)
* ocjena stanja i funkcionalnosti postojećih vodotoka i kanalske mreže (procjena stanja)
* ocjena stanja i funkcionalnosti postojećeg drenažnog sustava (procjena stanja)
* ocjena potrebe za navodnjavanjem (procjena stanja)
* izrada projekta odvodnje / navodnjavanja (projekt)
* izrada projekta putne mreže (projekt)
* izrada svih troškova ulaganja u vezi komasacije i ocjena ukupne gospodarske opravdanosti komasacije (Idejni projekt)
* procjena zemljišta na području komasacijske gromade (elaborat procjene zemljišta)
* stručni geodetski poslovi prije komasacije (PIR-prijedlog idejnog rješenja)
* stručni geodetski poslovi u vezi diobe komasacijske gromade (Projekt komasacije)
* stručni geodetski poslovi u vezi izvršenja rješenja o komasaciji (omeđivanje dodijeljenih katastarskih čestica)
* stručni geodetski poslovi u vezi izvršenja rješenja o komasaciji (uvođenje u posjed)
* izrada katastarskog operata;
	1. Prihvatljive aktivnosti u vezi tehničkim provođenjem komasacije koje se odnose na građevinske radove i uređenje zemljišta u obuhvatu komasacije, i to:
* izgradnja vodnih građevina za melioracije
* osnivanje i izgradnja poljoprivrednih putova i
* izvođenje radova na uređenju zemljišta u obuhvatu komasacije;
	1. Ostale prihvatljive aktivnosti u vezi provedbe komasacije koje se mogu svesti pod opis prihvatljivih aktivnosti iz podtočaka 4.1., 4.2. i 4.3. ove točke.
1. **FINANCIJSKA SREDSTVA ZA KOMASACIJU ZA RAZDOBLJE DO 2026.**

Za provedbu komasacije poljoprivrednog zemljišta u razdoblju provedbe za razdoblje do 2026. financijska sredstva u skladu s Programom osigurana su u skladu s Nacionalnim planom oporavka i otpornosti 2021. – 2026. (u daljnjem tekstu: NPOO) kroz reformsku mjeru C1.5 R2 „Unaprjeđenje sustava za restrukturiranje poljoprivrednog zemljišta i komasaciju“, i to iz Mehanizma za oporavak i otpornost (fond Europske unije) te iz nacionalnih sredstava (državni proračun).

5.1. DOSTUPNA FINANCIJSKA SREDSTVA

Za provedbu komasacije poljoprivrednog zemljišta kroz reformsku mjeru C1.5 R2 „Unaprjeđenje sustava za restrukturiranje poljoprivrednog zemljišta i komasaciju“ u dijelu koji se odnosi na komasaciju poljoprivrednog zemljišta, okvirni iznos dostupnih financijskih sredstava potrebnih za provedbu Programa iznosi 300.000.000 kuna (39.816.842 EUR[[1]](#footnote-1)).

Za provedbu Programa planirana su sredstva:

* + iz Mehanizma za oporavak i otpornost iznos od 250.000.000 kuna (33.180.702 EUR)
	+ iz nacionalnih sredstava iznos od 50.000.000 kuna (6.636.140 EUR).

5.2. RASPOLOŽIVA FINANCIJSKA SREDSTVA

Za provedbu Programa, u skladu sa Zakonom, sredstva su planirana u Državnom proračunu Republike Hrvatske za 2022. godinu i projekcijama za 2023. i 2024. godinu (»Narodne novine«, broj 140/21.).

Sredstva za potrebe provedbe komasacije planirana prema Programu uključuju i uspostavljanje i vođenje informacijskog sustava komasacije, u iznosu od 2.000.000 kuna (265.446 EUR).

Potrebna sredstva za provedbu Programa za 2025. i 2026. godinu Ministarstvo poljoprivrede će planirati prilikom izrade državnog proračuna u okviru limita svoga razdjela:

* + iz sredstava Mehanizma za oporavak i otpornost te
	+ iz nacionalnih sredstava.

Obzirom na mogućnost značajne promjene tržišnih uvjeta, inflaciju i cijene radova i usluga, moguća su i određena odstupanja.

1. **POPIS OBVEZNE DOKUMENTACIJE UZ PRIJAVU NA JAVNI POZIV**

Prijave se podnose Ministarstvu poljoprivrede kao potpisan i ovjeren obrazac prijave (Prilog I.) koji je sastavni dio ovoga Javnog poziva.

Prijavitelj, uz prijavu, mora priložiti dokumentaciju iz članka 8. stavka 1. Pravilnika o postupku i mjerilima objave javnog poziva za provođenje komasacije te mjerilima za odabir određenog područja prema javnom pozivu (»Narodne novine«, broj 133/2022)(u daljnjem tekstu: Pravilnik), u obliku kao:

1. podatke iz članka 8. stavka 1. Pravilnika upisane u Prilog koji je sastavni dio istog Pravilnika,
2. podneske (pismena) opisane člankom 8. stavkom 1. Pravilnika, i to:
3. grafički prikaz iz članka 8. stavak 1. točke 2. Pravilnika,
4. grafički prikaz iz članka 8. stavak 1. točke 3. Pravilnika,
5. grafički prikaz iz članka 8. stavak 1. točke 4. Pravilnika,
6. očitovanje iz članka 8. stavak 1. točke 8. Pravilnika,
7. uvjerenje iz članka 8. stavak 1. točke 9. Pravilnika,
8. uvjerenje iz članka 8. stavak 1. točke 10. Pravilnika,
9. posebni uvjeti zaštite prirode iz članka 8. stavak 1. točke 11. Pravilnika,
10. akt nadležnog tijela o prihvatljivosti zahvata komasacije iz članka 8. stavak 1. točke 12. Pravilnika,
11. očitovanje Hrvatskih voda iz članka 8. stavak 1. točke 13. Pravilnika,
12. očitovanje Ministarstva unutarnjih poslova iz članka 8. stavak 1. točke 14. Pravilnika,
13. očitovanje Hrvatskih šuma d.o.o. iz članka 8. stavak 1. točke 15. Pravilnika,
14. očitovanje Hrvatskih autocesta d.o.o. iz članka 8. stavak 1. točke 16. Pravilnika,
15. očitovanje Hrvatskih cesta d.o.o. iz članka 8. stavak 1. točke 17. Pravilnika,
16. očitovanje HŽ Infrastrukture d.o.o. iz članka 8. stavak 1. točke 18. Pravilnika,
17. suglasnosti vlasnika poljoprivrednog zemljišta iz članka 8. stavak 1. točke 19. Pravilnika.
18. **NAČIN PODNOŠENJA PRIJAVE NA JAVNI POZIV I DRUGI UVJETI**

Prijava na ovaj Javni poziv se podnosi Ministarstvu poljoprivrede na propisanom obrascu (Prilog I.).

Prijavitelj, uz potpisan i ovjeren obrazac prijave, mora priložiti:

1. dokumentaciju iz točke 6. ovoga Javnog poziva (Prilog II.)
2. preslika IBAN-a podnositelja prijave
3. prijava i cjelovita dokumentacija u elektronskom obliku na uređaju za pohranu podataka s integriranim USB sučeljem.

Prijava potpisana i ovjerena pečatom s dokumentacijom se u propisanome roku iz točke 9. ovoga Javnog poziva podnosi u pisanom obliku **poštom preporučeno s povratnicom ili osobno u pisarnici Ministarstva poljoprivrede, u zatvorenoj omotnici**, na adresu:

|  |
| --- |
| **MINISTARSTVO POLJOPRIVREDE****Uprava za poljoprivredno zemljište, biljnu proizvodnju i tržište** |
| **Ulica grada Vukovara 78****10000 Zagreb** |

Na prednjoj strani omotnice potrebno je istaknuti puni naziv i adresu jedinice područne samouprave odnosno Grada Zagreba koja dostavlja prijavu na Javni poziv s naznakom:

**,,Javni poziv za provođenje komasacije na određenom području u skladu s Programom komasacije poljoprivrednog zemljišta za razdoblje do 2026. – NE OTVARATI“**.

Prijavu i dokumentaciju potrebno je dostaviti i u elektronskom obliku na uređaju za pohranu podataka s integriranim USB sučeljem (na USB-u skenirano, svaki dokument odvojeno, u PDF-u) koji se stavlja u zatvorenu omotnicu zajedno s pismenim oblikom prijave i cjelovite dokumentacija.

Ministarstvo poljoprivrede neće uputiti u daljnji postupak prijavu koja je podnesena izvan roka propisanoga točkom 9. ovoga Javnog poziva, o čemu Ministar donosi odluku koja se objavljuje na mrežnim stranicama u roku od 15 dana od dana utvrđenja da je prijava nepravodobna.

Ministarstvo poljoprivrede će pozvati na dopunu dokumentacije prijavitelja koji je podnio prijavu u roku propisanom točkom 9. ovoga Javnog poziva, ali s nepotpunom dokumentacijom, o čemu Ministar donosi odluku koja se objavljuje na mrežnim stranicama u roku od 15 dana od dana utvrđenja da je prijava nepotpuna.

Ministarstvo poljoprivrede dostavlja prijavitelju odluku da je prijava pravodobna, ali s nepotpunom dokumentacijom, te ga poziva na dopunu dokumentacije, a ako podnositelj ne dostavi dopunu u roku od deset dana od dana zaprimanja odluke, prijava će se smatrat nevažećom i neće se obrađivati.

Sva pitanja vezana uz Javni poziv mogu se postaviti isključivo elektroničkim putem slanjem upita na adresu elektroničke pošte: uprava.poljoprivrede@mps.hr – Uprava za poljoprivredno zemljište, biljnu proizvodnju i tržište.

1. **ROK ZA PODNOŠENJE PRIJAVE NA JAVNI POZIV**

Rok za podnošenje prijave na Javni poziv je do dostizanja površine iz točke 3. Programa kao okvirne površine poljoprivrednog zemljišta na kojoj se planira provedba komasacije odnosno najkasnije do 31. prosinca 2023. godine.

Rok za prijavu na Javni poziv koja se podnosi za prioritetna područja iz točke 5., podtočke 5.1 Programa je 6 mjeseci od dana objave Javnog poziva.

Javni poziv otvoren je danom objave na mrežnim stranicama Ministarstva, a kao datum podnošenja prijave smatra se dan predaje prijave poštanskom uredu ili osobnom dostavom u pisarnicu Ministarstva poljoprivrede.

Javni poziv objavljuje se na mrežnim stranicama Ministarstva poljoprivrede (<https://poljoprivreda.gov.hr/pristup-informacijama/javni-pozivi-i-natjecaji/1198>).

1. **ADMINISTRATIVNA PROVJERA I ODLUKA O ODABIRU**

Administrativnu provjeru prijava dostavljenih na Javni poziv provodit će Povjerenstvo za provedbu Javnog poziva (u daljnjem tekstu: Povjerenstvo) koje će biti osnovano i imenovano Odlukom ministrice poljoprivrede sukladno članku 3. stavka 1. Pravilnika, te obraditi zaprimljene prijave u skladu s člankom 7. Pravilnika.

Povjerenstvo će u skladu s mjerilima iz članka 9. i 10. ovoga Pravilnika provesti vrednovanje prijave koja je zadovoljila uvjete administrativne provjere, te izraditi očitovanje s tabličnim prikazom o podnesenoj prijavi prema članku 11. stavku 2. Pravilnika.

Odluka o odabiru područja na kojem će se provoditi komasacija objavljuje se na mrežnim stranicama Ministarstva poljoprivrede i dostavlja elektronskim putem podnositelju prijave u roku od 30 dana od dana donošenja.

1. **ODOBRENJE I ISPLATA FINANCIJSKIH SREDSTAVA**

Nakon donesene Odluke o odobrenju potpore za provedbu Programa, Ministarstvo poljoprivrede sa korisnicima potpore sklapa Ugovor o dodjeli bespovratnih sredstava te provodi isplatu financijskih sredstava prema utvrđenim pojedinačnim novčanim iznosima financiranja po godinama provedbe Programa. Ministarstvo će isplatu odobrenog iznosa financiranja izvršiti na račun korisnika potpore dostavljenog uz obrazac zahtjeva u roku od 15 dana od dana sklapanja Ugovora.

1. **KONTROLA NA TERENU**

Kontrolu na terenu provodi kolektivno tijelo za kontrolu provedbe komasacije u skladu s Programom, a koje odlukom iz članka 21. stavka 1. Zakona osniva Nositelj komasacije u skladu s člankom 21. stavkom 3. Zakona.

1. **POVRAT SREDSTAVA**

U slučaju neopravdanih plaćanja korisnik potpore će vratiti iznos koji mu odredi Ministarstvo poljoprivrede odlukom o povratu sredstava, a nakon izvršene kontrole na terenu od strane kolektivno tijelo za kontrolu provedbe komasacije u skladu s Programom.

1. **PRAVNI LIJEK**

Protiv akata koji se donose na temelju ovoga Javnog poziva nije dopuštena žalba, ali se može uputiti prigovor povjerenstvu koje samo u ovu svrhu imenuje ministar nadležan za poljoprivredno zemljište (u daljnjem tekstu: ministar), a u čijem sastavu ne mogu sudjelovati osobe koje su sudjelovale u pripremi i provedbi ovog Javnog poziva te kontrolirali prihvatljivost Prijava. Prigovor se podnosi isključivo pisanim putem neposredno ili preporučenom pošiljkom s povratnicom u dva primjerka.

1. **IZMJENE/DOPUNE JAVNOG POZIVA**

Ministarstvo poljoprivrede može izmijeniti i dopuniti ovaj Javni pozivkoji je objavljen u otvorenom postupku radi iskorištenja planiranih sredstava za provedbu komasacije iz Programa, ispravki i izmjena koje će doprinijeti administrativnoj točnosti u korist prijavitelja, ispunjenja uvjeta za ostvarenje financijskih sredstava koje osiguravaju: fondovi Europske unije, državni proračun, proračun jedinica lokalne i područne (regionalne) samouprave, donacije te druge zainteresirane pravne i fizičke osobe, sve u svrhu učinkovite provedbe komasacije radi ispunjenja Programa.

Izmjene i dopune Ministarstvo poljoprivrede objavljuju se u skladu s odredbom članka 4. stavka 2. Pravilnika, na mrežnim stranicama Ministarstva poljoprivrede (<https://poljoprivreda.gov.hr/pristup-informacijama/javni-pozivi-i-natjecaji/1198>), u »Narodnim novinama«, te na dan objave dostavlja putem elektroničke pošte i udrugama koje na nacionalnoj razini predstavljaju jedinice lokalne i područne (regionalne) samouprave.

1. **POPIS OBRAZACA – PRILOG**

– obrazac prijave na Javni poziv (Prilog I.),

– obrazac podataka i dokumentacije (izvještajni obrazac) uz prijavu na Javni poziv (Prilog II.).

Navedeni obrasci objavljeni su na mrežnim stranicama Ministarstva poljoprivrede (<https://poljoprivreda.gov.hr/pristup-informacijama/javni-pozivi-i-natjecaji/1198>), sastavni su dio ovoga Javnog poziva, a prijavitelj ih treba dostaviti potpisane i ovjerene.

KLASA:

URBROJ:

Zagreb,

|  |
| --- |
| **MINISTRICA POLJOPRIVREDE** |
| **Marija Vučković** |

1. Tečaj konverzije kune u euro, 1 euro = 7,53450 kuna sukladno Uredbi Vijeća (EU) 2022/1208 od 12. srpnja 2022. o izmjeni Uredbe (EZ) br. 2866/98 u pogledu stope konverzije eura za Hrvatsku. [↑](#footnote-ref-1)